Le fa go ntse jalo, e ne ya re fa melemo ya homeopathy e bapisiwa le kalafi ya go alafa mogopolo, ga fitlhelwa gore e ka thusa go alafa malwetse a a jaaka asema, go lwadiwa ke dilo dingwe, le go tsholola ga bana. Melemo ya homeopathy e tsewa e se kotsi, ka e tlhaolositswe thata. Setlhogo sengwe se se gatisitsweng mo makasineng wa March 4, 1998, wa JAMA se ne sa akgela jaana: “Balwetse ba le bantsi ba ba tshwerweng ke bolwetse bongwe jo bo sa foleng jo go sa itsiweng sentle gore bo bakwa ke eng, homeopathy e ka nna ya nna kalafi e e botlhokwa le e e thusang thata e ba ka e tlhophang. Fa homeopathy e dirisiwa go ya kafa e lekanyeditsweng ka gone e ka thusana le kalafi ya segompieno e le ‘tsela e nngwe e e ka dirisiwang ya kalafi.’” Le fa go ntse jalo, mo maemong a tshoganyetso a a ka tsenyang botshelo jwa motho mo kotsing, go ka nna botlhale thata go dirisa mefuta e e tlwaelegileng thata ya kalafi.